10. การควบคุมภายใน

คณะกรรมการบริษัทจัดให้มีระบบการควบคุมภายในที่ครอบคลุมทั้งด้านการเงิน
การปฏิบัติงานและการดำเนินงาน
ให้เป็นไปตามกฎระเบียบภายในองค์กรและตามระเบียบข้อบังคับทางกฎหมายที่เกี่ยวข้อง
พร้อมทั้งจัดให้มีระบบการตรวจสอบภายในที่มีประสิทธิภาพเพียงพอในการปกป้องรักษาสินทรัพย์ของบริษัทและ
เงินทุนของผู้ถือหุ้นอยู่เสมอ
การกำหนดลำดับขั้นของการอนุมัติและความรับผิดชอบของผู้บริหารและผู้บังคับบัญชาในแต่ละหมวดงาน
และกำหนดระเบียบปฏิบัติงานเป็นลายลักษณ์อักษร

ทั้งนี้ คณะกรรมการบริษัทมอบหมายให้คณะกรรมการตรวจสอบ ดูแลและกำกับฝ่ายตรวจสอบภายใน
เพื่อให้เป็นหน่วยงานที่มีความเป็นอิสระปฏิบัติหน้าที่ดังกล่าว
โดยให้รายงานผลการตรวจสอบดังกล่าวต่อคณะกรรมการตรวจสอบและกรรมการผู้จัดการอย่างสม่ำเสมอ

ผลการประเมินเรื่อง การควบคุมภายใน

ในคราวประชุมคณะกรรมการบริษัท ครั้งที่ 1/2548 เมื่อวันที่ 25 กุมภาพันธ์ 2548 โดยมี
กรรมการตรวจสอบเข้าร่วมประชุมด้วย
คณะกรรมการบริษัทได้พิจารณาและประเมินการควบคุมภายในของบริษัทแล้ว
เห็นว่าบริษัทฯมีการควบคุมภายในที่เพียงพอโดยสรุปได้ดังนี้

-   องค์กรและสภาพแวดล้อม

  บริษัทฯได้จัดทำภารกิจขององค์กรให้เหมาะสมและสอดคล้องกับสภาพธุรกิจที่มีการเปลี่ยนแปลงเพื่อให้เกิดประโยชน์สูงสุด
  รวมถึงการปรับปรุงแก้ไขระเบียบวิธีปฏิบัติงานให้สอดคล้องต่อสภาพงานและธุรกิจของบริษัท
  ตลอดจนจัดให้มีการสอบทาน การตรวจสอบ เพื่อติดตามการปฏิบัติงานจริงใน
  ธุรกรรมด้านการเงิน การจัดหา การผลิต การตลาดและการบริหารทั่วไป
  บนพื้นฐานความเป็นธรรมต่อผู้มีส่วนได้เสียทุกกลุ่ม เช่น ลูกค้าและสังคมสิ่งแวดล้อม เป็นต้น

  คณะกรรมการบริษัทได้ควบคุมดูแลฝ่ายจัดการให้มีการปฏิบัติตามนโยบาย
  โดยกำหนดเป้าหมายการดำเนินธุรกิจที่ชัดเจน
  สามารถติดตามวัดผลเพื่อให้บรรลุวัตถุประสงค์ที่กำหนดไว้และเพื่อผลประโยชน์ของบริษัท

-   การบริหารความเสี่ยง

  ในคราวประชุมคณะกรรมการบริษัท ครั้งที่ 6/2547 เมื่อวันที่ 10 สิงหาคม พ.ศ. 2547
  บริษัทฯได้แต่งตั้งคณะอนุกรรมการบริหารความเสี่ยง
  พร้อมทั้งอนุมัติกฎบัตรของคณะอนุกรรมการฯชุดดังกล่าว เพื่อทำหน้าที่ระบุ ประเมิน
  พร้อมทั้งกำหนดวิธีการบริหารความเสี่ยงในแต่ละปัจจัยความเสี่ยงต่างๆ ซึ่งแบ่งไว้เป็น 4
  ประเภทความเสี่ยงหลัก ได้แก่

-   ความเสี่ยงทางด้านการเงิน

-   ความเสี่ยงทางด้านการดำเนินการ

-   ความเสี่ยงด้านธุรกิจ

-   ความเสี่ยงจากปัจจัยภายนอก

  คณะอนุกรรมการบริหารความเสี่ยงดังกล่าว
  ประกอบด้วยผู้บริหารระดับสูงของบริษัทฯพร้อมด้วยตัวแทนจากฝ่ายตรวจสอบภายใน
  เพื่อให้ฝ่ายตรวจสอบภายในทำหน้าที่นำวิธีการการบริหารความเสี่ยงที่กำหนดโดยคณะอนุกรรมการบริหารความเสี่ยงไปใช้ประกอบการสอบทานการปฏิบัติงานของ
  หน่วยงานเจ้าของความเสี่ยงนั้นๆ ต่อไป

-   การควบคุมการปฏิบัติงานของฝ่ายบริหาร

  บริษัทฯมีการกำหนดขอบเขตอำนาจหน้าที่ของฝ่ายบริหารไว้อย่างชัดเจน ตามนโยบายการกำกับ
  ดูแลกิจการที่ดี โดยได้กำหนดอำนาจวงเงินอนุมัติของงานแต่ละประเภท
  และแต่ละระดับที่รับผิดชอบไว้ มีการแยกหน้าที่ความรับผิดชอบในส่วนของการอนุมัติรายการ
  การบันทึกรายการบัญชี และหน้าที่การดูแลรักษาทรัพย์สินออกจากกัน

  บริษัทฯมีนโยบายควบคุมการทำธุรกรรมรายการที่เกี่ยวข้องกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าว
  ต้องผ่านการพิจารณาและอนุมัติตามระเบียบปฏิบัติงานภายในของบริษัทฯด้วยหลักเกณฑ์การพิจารณาเสมือนเป็นรายการที่กระทำกับบุคคลภายนอก
  (On Arm’s Length Basis)

  ทั้งนี้ บริษัทฯไม่เคยมีประวัติในการกระทำที่ฝ่าฝืนกฎหมาย
  โดยบริษัทฯภายใต้การบริหารจัดการของฝ่ายบริหาร
  มีการควบคุมให้บริษัทฯปฏิบัติอย่างถูกต้องตามกฎหมายที่ เกี่ยวข้องอย่างเคร่งครัด
  เพื่อลดความเสี่ยงในการประกอบธุรกิจและชื่อเสียงของบริษัทฯ

-   ระบบสารสนเทศและการสื่อสารข้อมูล

  ในปี 2547 บริษัทฯได้จัดตั้งคณะทำงานเพื่อปรับปรุงระบบเทคโนโลยีสารสนเทศ
  เพื่อให้การขับเคลื่อนงานด้านเทคโนโลยีสารสนเทศเป็นไปอย่างมีประสิทธิภาพมากขึ้นในการจัดให้มีข้อมูลที่สำคัญสำหรับผู้บริหารและคณะกรรมการบริษัท
  เพื่อใช้ประกอบการตัดสินใจอย่างเพียงพอและทันเวลา
  ด้านข้อมูลที่เกี่ยวข้องกับการประชุมคณะกรรมการชุดต่างๆ
  ก็มีการบันทึกข้อมูลในรายงานการประชุมของคณะกรรมการชุดต่างๆ อย่างครบถ้วน

  ด้านการสื่อสารของพนักงานในองค์กร บริษัทฯจัดให้มีระบบ Intranet และระบบสารสนเทศ
  ภายในองค์กร (I-console) เพื่อเพิ่มช่องทางการสื่อสารด้านสารสนเทศ
  ตลอดจนมีการจัดประชุมร่วมกันระหว่างฝ่ายบริหารและพนักงาน
  เพื่อให้ข้อมูลจากระดับบริหารถึงพนักงานระดับต่างๆ ได้อย่างทั่วถึง และมีประสิทธิภาพมากขึ้น

  รายงานแสดงผลการดำเนินงานและฐานะการเงินของบริษัทฯ
  ได้รับการสอบทานและตรวจสอบว่ารายการข้อมูลของบริษัทฯได้แสดงอย่างถูกต้องเหมาะสมและเป็นไปตามมาตรฐานการบัญชีที่รับรองทั่วไป
  มีการพิจารณาประชุมร่วมระหว่างคณะกรรมการตรวจสอบกับผู้บริหารระดับสูงและผู้สอบบัญชีรับอนุญาตทุกไตรมาส
  และงานเอกสารการบันทึกบัญชีก็ได้รับการจัดเก็บไว้ในสถานที่ที่เหมาะสมและตามที่กฎหมายกำหนด

-   ระบบการติดตาม

  บริษัทฯมีการประชุมคณะกรรมการบริษัทในวาระปกติไม่ต่ำกว่าปีละ 4 ครั้ง
  เพื่อติดตามผลการดำเนินงานของฝ่ายบริหารว่าเป็นไปตามนโยบายและเป้าหมาย
  หากผลการดำเนินงานแตกต่างจาก
  เป้าหมายจะมีการวิเคราะห์สาเหตุพร้อมมอบหมายหน่วยงานที่เกี่ยวข้องรับไปแก้ไขดำเนินการ
  รวมทั้งจัดให้มีการติดตามและตรวจสอบการปฏิบัติงานตามกฎระเบียบต่างๆและตามระบบการควบคุมภายใน
  ทั้งนี้กำหนดให้คณะกรรมการตรวจสอบ ต้องจัดให้มีการประชุมไม่ต่ำกว่าปีละ 4 ครั้ง
  และให้คณะกรรมการตรวจสอบรายงานผลการตรวจสอบต่อคณะกรรมการบริษัททุกไตรมาส

  ในส่วนของบริษัทย่อย ซึ่งมีทีมงานบริหารของแต่ละบริษัทรับผิดชอบนั้น
  บริษัทฯได้มีการติดตามผลการดำเนินงานอย่างใกล้ชิดและมีการรายงานผลการดำเนินงานต่อคณะกรรมการบริษัททุกไตรมาสเพื่อให้มีความมั่นใจว่าการลงทุนของบริษัทฯมีความคุ้มค่าและเป็นประโยชน์ต่อบริษัทฯและผู้ถือหุ้น

  อนึ่ง ผู้สอบบัญชีรับอนุญาตของบริษัทฯคือ นางอโนทัย ลีกิจวัฒนะ ผู้สอบบัญชีรับอนุญาตเลขที่ 3442
  หรือนางณฐพร พันธุ์อุดม ผู้สอบบัญชีรับอนุญาตเลขที่ 3430 หรือนายสุชาติ เหลืองสุรสวัสดิ์
  ผู้สอบบัญชีรับอนุญาตเลขที่ 2807 จากบริษัท ไพร้ซวอเตอร์เฮาส์คูเปอร์ส เอบีเอเอส จำกัด
  เป็นผู้สอบทานงบการเงินรวมและงบการเงินเฉพาะบริษัท
  สำหรับรายไตรมาสและตรวจสอบงบการเงินสำหรับปีสิ้นสุด วันที่ 31 ธันวาคม พ.ศ. 2547
  ซึ่งผู้สอบบัญชีได้จัดทำรายงานข้อสังเกตเกี่ยวกับระบบการควบคุมภายในเสนอคณะกรรมการตรวจสอบและคณะกรรมการบริษัท
  และบริษัทฯได้มอบหมายให้หน่วยงานที่เกี่ยวข้องกับข้อสังเกตดังกล่าวพิจารณาดำเนินการปรับปรุงแก้ไขต่อไป